  Майя Бывальцева Шарканын вордскем ӝог ветлӥсь Сергей Широбоков егитъёс пӧлын Европалэн чемпионатаз зарни медаль утӥз. Со 10 иськемын ваньзэсты азьпалтыны быгатӥз. Ӵошатсконъёс 20–23 пӧсьтолэзе Италиысь Гроссетоын ортчизы, ивортэ Капчи атлетикая огъяросси федерацилэн сайтэз.  Сюрес вылэ 16 спортсменъёс потӥзы, но финишозь ваньзы ӧз вуэ. 18 аресъем Сергей Широбоков быдэс дистанциез туж чакласькыса ортчиз. Азьпала дистанцилэн кыкетӥ ӝыныяз гинэ потӥз. Сьӧраз уиськись куинь спортсменъёсты ӝог ветлонъя куронъёсты тӥям понна ӵошатсконлэсь палэнтӥзы. Широбоков финише огназ вуиз. 10 иськемез со 43 минут 21,29 секунд куспын ортчиз. Испаниысь Хосе Мануэль Перес улосчимылы быдэс минут пала келяз (44:17,23), бронза медаль утӥз Украинаысь Эдуард Забуженко (44:22,16). Берлогес Сергей журналистъёслы вераз, Гроссетоын солэн одӥг ужпумез вал — вормыны. Спортсменлэн кылъёсызъя, вормонзэ анаезлы но улонысь кошкем атаезлы сӥзиз. Тодэ вайытом, куартолэзе Сергей Широбоков капчи атлетикая дуннелэн чемпионатаз быръёнъёсты ортчиз. Вожвылъяськон Лондонын 5–13 гудырикошконэ ортчоз. Егит спортсменлэн шыкысаз 16–17 аръесъемъёс пӧлын дуннелэн чемпионатэзлэн (10 иськемын, 2015-тӥ ар) но Россилэн чемпионатэзлэн (20 иськемын, 2016-тӥ ар) зарни медальёсыз вань ни. Ватсалом, Европалэн чемпионатаз нылъёс пӧлын 10 иськемын вормиз Россиысь Яна Смердова. Солэн дырыз — 47 минут 19,69 секунд. Кыкетӥ интыын Германиысь Тереза Цурек (47:33,20), куинетӥ — Турциысь Мерьем Бекмез (47:33,88). Пусъёмы, дунневыл ӵошатсконъёсы Россиысь кӧняез ке гинэ капчи атлетъёс лэземын. Егитъёс пӧлын Европалэн чемпионатаз 4 спортсменъёс пыриськизы. Соос но нейтральной флаг улын ӵошатско. Тегъёс: Спорт Шаркан Удмуртия Россия капчиатлетика  